ועדת הפנים ואיכות הסביבה, כנסת 16, פרוטוקול מספר 499, 2005-08-07 10:30

גאלב מג'אדלה: שלום רב, אני מתכבד לפתוח את הישיבה.

גאלב מג'אדלה: ועדת הפנים משתתפת באבלן של המשפחות של הנרצחים תושבי יישוב שפרעם, דינה והזאר תורכי, מישל בחוס ונאדר חאיק.

גאלב מג'אדלה: לפני שבועיים כאן בוועדת הפנים בתשובה לאחד הח"כים אמרנו שמה שקורה בהסתה, אנו עלולים להגיע למצב לא רצוי ומפחיד.

גאלב מג'אדלה: ועדת הפנים מתריעה על הסכנה הניצבת בפני החברה הערבית בישראל.

גאלב מג'אדלה: אם לא יינקטו כל הצעדים הנדרשים לבלימת ההסתה וההתנהגות שמביאה למה שהביאה בשפרעם, אנו יודעים היום בוודאות שאחת הסיבות למה שקרה בשפרעם, זה שרצו להסיח את הדעת של כוחות הביטחון והמשטרה מנושא ההתנתקות, וקיוו שהציבור הערבי ימרוד, תהיה אינתיפאדה נוסח אוקטובר 2000.

גאלב מג'אדלה: הציבור הערבי גילה בגרות פוליטית וציבורית.

גאלב מג'אדלה: הוא והנהגתו לא נתנו למבצע הרצח להשיג את מטרתו.

גאלב מג'אדלה: אני מקווה שהממשלה תעשה את המוטל עליה ותורה לכוחות הביטחון השונים כדי שזה ייחקר יסודית, כדי שתבצע מעצרים מינהליים לכל הימין הקיצוני הפנאטי שמשתולל ויש למשטרה ולכוחות הביטחון רשימה כזו.

גאלב מג'אדלה: עשינו הכל, הציבור הערבי, כדי להרגיע את הרוחות ולא לאפשר לרוצח להשיג את מטרתו.

גאלב מג'אדלה: הודעת ראש הממשלה והשיחות שלו עם ראשי הציבור הערבי היתה גורם ממתן, חשוב מאין כמוהו.

גאלב מג'אדלה: אנו מקווים שכל מה שאמר ראש הממשלה בשיחות אתנו יקבל תוקף משנה, החלטה ומעשים.

אופיר פינס-פז: הוא העביר הכל בתוקף ממשלתי.

גאלב מג'אדלה: אני שמח.

גאלב מג'אדלה: גם ביקורי התנחומים שערכו המשנה לממשלה שמעון פרס וגם שר הפנים אופיר פינס וגם הנוכחות של השר לביטחון פנים בשפרעם וגם כוחות השלום הרבים מקרב הציבור היהודי תרמו להרגעת הרוחות.

גאלב מג'אדלה: הבנו שיש לנו שותפים אמיתיים בציבור היהודי.

גאלב מג'אדלה: הציבור היהודי והמערכות למיניהן אמרו את דעתן באופן ברור – גינוי למעשה הנפשע הזה.

גאלב מג'אדלה: עכשיו צריך לעבור למעשים, ליישום המלצות ועדת אור שנדונה כאן בחודשיים האחרונים.

גאלב מג'אדלה: אנו, כנראה, הבנו מהר יותר בוועדת הפנים ואיכות הסביבה של הכנסת שהכתובת על הקיר.

גאלב מג'אדלה: אני מקווה שאחרים הבינו את זה, לצערי, אחרי מקרה טראגי כזה.

גאלב מג'אדלה: אנו חייבים לפעול בכוחות משותפים כדי שהציבור הערבי השפוי ימשיך לנהוג כפי שנהג עד עכשיו, אך גם כדי שהממשלה תראה מעשים ותעבור לשלב של עשייה.

גאלב מג'אדלה: לא אכנס לפרטים של מה שדנו בעניין יישום ועדת אור, אבל ראש הממשלה הבטיח לבוא לוועדה כאן בקרוב, ואני מקווה שהסיכומים שלנו וההמלצות יובאו לממשלה בשבועות הקרובים.

גאלב מג'אדלה: אני מבקש מהשר גדעון עזרא לפתוח.

גאלב מג'אדלה: אני מודה לשני השרים שבאו להשתתף בדיון פה מישיבת הממשלה, והם חוזרים לישיבת הממשלה.

גאלב מג'אדלה: זה סימן טוב, שמראה שהממשלה רואה נושא זה באחריות גדולה.

גדעון עזרא: אנסה לקצר ולא לחזור על הפרטים.

גדעון עזרא: ניצב אוחיון ידבר אתכם על איך המשטרה נהגה ונוהגת.

גדעון עזרא: אומר את הדברים בגילוי לב; במהלך החודשים האחרונים נשמעו איומים רבים לביטול תוכנית ההתנתקות, והופנו הרבה אצבעות מאשימות, וכתוצאה מכך גם התרעות אל מול ראש הממשלה, שרים, חברי כנסת.

גדעון עזרא: עלה אצלנו גם תרחיש של פגיעה בערבים פלסטינים, וכל מידע נבדק לגופו של עניין.

גדעון עזרא: העובדה שזה יקרה בשפרעם מכל ההתרעות הללו זה דבר שנראה בעיניי בלתי סביר.

גדעון עזרא: זה דבר תלוש מכל הקרב על ההתנתקות, אך זה קרה.

ג'מאל זחאלקה: נאמר שיפגעו באזרחים ערבים.

ג'מאל זחאלקה: היתה התרעה כזו, זה פורסם בעיתונות.

גדעון עזרא: היו התרעות הרבה יותר רבות על ראש הממשלה, על הר הבית, על ערבים פלסטינים.

גדעון עזרא: מאחר שהיו התרעות על כל כך הרבה גורמים, היה אכפת מאוד לרשויות שלנו לטפל בזמן אמיתי בכל אחד שרוצה לקום ולעשות מעשה.

גדעון עזרא: אם היה ידוע למערכת אודות אדם שרוצה להרוג, לחבל בכל דרך אפשרית, שירותי המודיעין, המשטרה, הצבא היו מטפלים בו, ללא כל קשר לנושא החמור שהיה ביום חמישי.

עסאם מח'ול: היתה ידיעה- -

גדעון עזרא: היו הרבה יותר התרעות על ראש הממשלה.

גדעון עזרא: היה מה שהיה, ללא ספק, זה פן נורא.

גדעון עזרא: צריך להתייחס אליו, אך ההתייחסות שלנו היא מנקודת המבט של אלה שרוצים לפגוע בתהליך, ולא משנה לאיזה כיוון.

גדעון עזרא: אנו צריכים לטפל במי שרוצה לפגוע בתהליך או במדינת ישראל.

גדעון עזרא: היום אנו שבוע לקראת תחילת התהליך, הוויכוח הוא איך אנו צריכים לשנות את דרכי הפעולה שלנו.

גדעון עזרא: זו השאלה שמעסיקה את כל הגורמים.

גדעון עזרא: הם מטפלים בנושא זה לא רק בגלל הנושא של שפרעם, אלא בכל הנושא ההתרעתי.

גדעון עזרא: אין כפרים רבים שהתנהגותם היא כמו של תושבי שפרעם.

גדעון עזרא: לדעתי, זה הישוב שהוא דוגמה לדו-קיום בין עדות, בין המוסלמים, הדרוזים והנוצרים מצד אחד לבין היהודים מצד שני.

גדעון עזרא: אני לא מבין כיצד הברק פגע דווקא במקום זה.

גדעון עזרא: קרה שם מה שקרה, דבר נורא.

גדעון עזרא: נהרגו ארבעה אנשים.

טלב אלסאנע: בעקבות ההתרעות, מה עשו כדי למנוע את הפיגוע?

טלב אלסאנע: רוצים לשמוע צעדים.

גדעון עזרא: הייתי באירוע זה.

גדעון עזרא: ראיתי את השתלשלות הדברים, ואני שומע את הקולות היום בבוקר.

גדעון עזרא: למשטרת שפרעם יש 56 שוטרים, כל התחנה.

גדעון עזרא: מתוכם בשעת האירוע 38 שוטרים היו בדרום.

גדעון עזרא: 7 שוטרים היו בתחנה, כולם הגיעו מייד לאירוע.

גדעון עזרא: 26 שוטרים נפצעו במהלך אירוע זה, חלק מהם הובהל לבתי החולים.

גדעון עזרא: המשטרה הקימה צח"מ לחקירת האירוע – הרצח והתגובה.

גדעון עזרא: אני אומר לכם; כל מי שעזר לנטרל את היורה ולמנוע המשך הירי, לדעתי, ביצע את המלאכה שלו.

גדעון עזרא: כל מי שפצע שוטרים וכל מי שפגע ברוצח כאשר הוא היה מנוטרל, הם לא פעלו לפי החוק.

ואסל טאהא: מה זה "מנוטרל"?

גדעון עזרא: כשנלקח נשקו, כשהוא היה כפות, כשהיה תחת אחריות המשטרה.

גדעון עזרא: אנו מדברים על התייחסות זהה שצריכה להיות מול הציבור היהודי כמו הציבור הערבי.

גדעון עזרא: בנושא זה הצח"מ יחקור.

גדעון עזרא: פעולות המחאה; אין הבדל בין פעולות מחאה שמותר לאזרח ישראלי כזה לעשות ולאחר אסור לעשות.

גדעון עזרא: אני מקווה, וראיתי את הבגרות שהפגין הציבור בחמישי, אני מקווה שדרך חשיבה זו תמשיך ותלווה אותנו בשבוע הקרוב.

גדעון עזרא: נדמה לי שרק כך נוכל להפיג את המתיחות שקיימת היום.

גדעון עזרא: אף אחד מאתנו לא רוצה לחזור לימים אפלים בעבר.

גדעון עזרא: משטרת ישראל הפיקה את כל הלקחים, ואתם יודעים שהלקחים הופקו.

גדעון עזרא: אני מקווה שכל אחד מאתנו יעשה את הדברים בצורה דומה.

גדעון עזרא: לראש הממשלה היה חשוב שהאוכלוסייה הערבית תבין שהוא רוצה ברצח זה פיגוע נורא, ואין הבדל בינו לפיגוע אחר.

גדעון עזרא: הוא נתן הוראה לתשלומים של הביטוח הלאומי.

גדעון עזרא: מאז תחילת הממשלה הזו, הוא חושב כיצד לשפר את המצב במגזר הערבי, למרות ימי התקציב הקשים שאנו עומדים בפניהם.

גדעון עזרא: אני משוכנע שנעשה הכל בשבועות הקרובים ובשנים הבאות כדי שנדע חיים טובים יחד.

גדעון עזרא: ראש עיריית שפרעם הוא, לדעתי, דוגמה לראש ראשות בהתייחסותו לנושאים אלה.

גדעון עזרא: אני מקווה שאירוע זה יהיה ציון דרך נורא ביחסי יהודים-ערבים במדינת ישראל, וכולנו נבין שמכאן יש לשפר את היחסים.

עבד-אלמאלכ דהאמשה: שום מלה על הפצצות המתקתקות?

עבד-אלמאלכ דהאמשה: זה מה שיש לו לומר?

עבד-אלמאלכ דהאמשה: אנו רוצים תשובות.

טלב אלסאנע: איך דבר כזה נעשה?

עסאם מח'ול: מה עם הבקשה של האמא?

עסאם מח'ול: מה עם הנשק של המתנחלים?

עסאם מח'ול: האם אנו יכולים לישון בשקט הלילה?

טלב אלסאנע: איך זה קרה?

טלב אלסאנע: זה לא היה בסקירה.

טלב אלסאנע: אני מעריך שהיית במקום, אך אנו רוצים תשובות, כבוד השר.

טלב אלסאנע: זכותנו לקבל תשובות.

ניסן סלומינסקי: גם אני יודע לצעוק.

ניסן סלומינסקי: כך תתנהל הישיבה?

ג'מאל זחאלקה: הוא צמח אצלכם.

ג'מאל זחאלקה: הכובע בוער על ראשך.

ניסן סלומינסקי: קיבלת הוראה מהעוזרת שלך לצעוק כי התקשורת נכנסה.

ג'מאל זחאלקה: על ראשך בוער הכובע.

ג'מאל זחאלקה: רוצח אחד, הפושעים רבים.

ג'מאל זחאלקה: צריך לחשוף את האמת ולא לטשטש אותה.

ג'מאל זחאלקה: דברי השר זה טשטוש האמת.

ג'מאל זחאלקה: אנו לא יותר רגועים אחרי הדברים שלו.

ג'מאל זחאלקה: הוא לא הבטיח לטפל.

ג'מאל זחאלקה: הוא ממשיך לטפל בימין הקיצוני בכפפות של משי, לנהוג בהם בסלחנות.

ג'מאל זחאלקה: טובת הציבור הערבי לעקור את זה מהשורש ולא לדבר על הטרוריסט הקטן הזה.

גאלב מג'אדלה: אתם רוצים שאשתמש בסדרנים?

גאלב מג'אדלה: לא כל מי שצועק יותר, קולו נשמע יותר לציבור הערבי.

ג'מאל זחאלקה: זה האחריות שלי, לחשוף את האמת.

ג'מאל זחאלקה: המצב מאוד מסוכן.

ג'מאל זחאלקה: אם לא נתריע, מחר יהיה עוד אסון.

גאלב מג'אדלה: האחריות שלך לקבל זכות דיבור.

גאלב מג'אדלה: זה לא התנהגות ראויה.

גאלב מג'אדלה: תקרא לסדרן, תוציא בבקשה את חבר הכנסת זחאלקה מהישיבה.

גאלב מג'אדלה: בבקשה, צא.

גאלב מג'אדלה: הגיע הזמן שתתנהגו כמו שצריך.

גאלב מג'אדלה: ג'מאל זחאלקה: באתי להתריע, אתם לא רוצים לשמוע את האמת.

גאלב מג'אדלה: לא רוצים לעשות טיפול שורש, אלא למרוח את העניין.

גאלב מג'אדלה: ההצגה נגמרה.

גאלב מג'אדלה: כך שואלים שאלות, מקבלים תשובות, ולא מתפרעים.

גאלב מג'אדלה: זה לא טובת הציבור הערבי.

אופיר פינס-פז: אתמול ביקרתי בשפרעם.

אופיר פינס-פז: מדובר בפיגוע טרור שבוצע על ידי ישראלי ממוצא יהודי נגד אזרחים ישראליים ממוצא לא יהודי.

אופיר פינס-פז: קשה לומר את הדברים, אך יש לומר אותם, כי אם לא נאמר אותם, נחטא לאמת.

אופיר פינס-פז: זה יום עצוב מאוד למדינת ישראל.

אופיר פינס-פז: אני רואה את פיגוע הטרור הזה יותר בחומרה מאשר כל פיגוע טרור אחר, כי בוצע על ידי אזרח ישראלי נגד אזרחים ישראליים.

אופיר פינס-פז: האווירה אתמול בשפרעם היתה כבדה של צער וכאב אך לא מתלהמת.

אופיר פינס-פז: האנשים גילו אחריות רבה מאוד, מראש העיר ועד אחרון האנשים, כולל המשפחות השכולות שביקרנו אותן, גם בזה יש מה ללמוד.

אופיר פינס-פז: היה צער גדול, אך היתה תחושה שהצער הזה הוא משותף, לא רק להם.

אופיר פינס-פז: אדוני היושב ראש, החלטת לקיים את הדיון בכנסת כי חשוב שגם הכנסת תאמר את דברה.

אופיר פינס-פז: שפרעם לא לבד, קל וחומר המשפחות השכולות, וגם המגזר הערבי לא לבד.

אופיר פינס-פז: אני אומר את זה מראש הממשלה עד אחרון השרים.

אופיר פינס-פז: הממשלה רואה פיגוע זה בחומרה רבה, ואנו מזדהים הזדהות מוחלטת עם הקורבנות ומבחינה זו, זה פיגוע נגד כל החברה הישראלית כדי לנסות לטרפד את ההתנתקות.

אופיר פינס-פז: כמובן, לא נאפשר את התוצאה שהמחבל רצה להשיג.

אופיר פינס-פז: אך גינוי אינו מספיק, צריכה להיות חקירה בלתי תלויה ומסודרת, והיא לא רק נועדה להבין איך אדם כזה גויס לצבא וקיבל נשק ואיך לא תפסו אותו.

אופיר פינס-פז: לא רק לזה, אם כי גם לזה.

אופיר פינס-פז: חקירה נועדה למנוע את הפיגוע הבא, כי הוא עלול לקרות.

אופיר פינס-פז: מי יכול לדעת שאין כאלה אנשים בתוכנו?

אופיר פינס-פז: חקירה נועדה לברר האם הוא פעל על דעת עצמו או היה שליח או שלוח של גורמים נוספים.

אופיר פינס-פז: כל הדברים האלה חייבים להתברר.

אופיר פינס-פז: ביקשתי בישיבת הממשלה לבצע ועדת חקירה ממשלתית, זה כלי שעומד לרשות ממשלת ישראל שבו ניתן לבצע חקירה בלתי תלויה בראשות שופט עם מנדט ברור.

אופיר פינס-פז: ראש הממשלה הנחה את כל הגורמים החוקרים, קרי הצבא, המשטרה והשב"כ לסיים את החקירות שהם מנהלים תוך שבוע ימים.

אופיר פינס-פז: הוא הודיע שתוך שבוע ימים או עד ישיבת הממשלה הבאה יחליט, לאור הממצאים, האם להסתפק בהם או לקבל את ההמלצה לעשות ועדת חקירה מטעם הממשלה כולה.

אופיר פינס-פז: את זה הוא יעשה תוך שבוע ימים.

אופיר פינס-פז: דברים אלה צריכים להיבדק עד תום.

אופיר פינס-פז: אני רואה באירוע זה אירוע חמור ביותר.

אופיר פינס-פז: אין ספק, הכנסת שמתכנסת פה היום צריכה לא רק לגנות.

אופיר פינס-פז: יש לפחות דבר אחד שכולנו מכירים כחברי כנסת; אני לא רוצה לקרוא לזה הסתה.

אופיר פינס-פז: יש אווירת אנטי, דה-לגיטימציה כלפי ציבור ערבי שגם בא מהבית הזה באופן שיטתי ולא הוגן ומסוכן.

אופיר פינס-פז: אני מזהיר מפני זה, ולא רק מעכשיו.

אופיר פינס-פז: נאלצתי לעמוד בחזית ההפוכה כדי להגן.

אופיר פינס-פז: לא נכון לעשות דברים אלה, ואני מציע לאנשים, ודאי נבחרי ציבור ומנהיגי ציבור, לשקול מילים ולהיות מאוד זהירים בהתבטאויות הגורפות כי הן יוצרות אווירה קשה, ואנשים מתרגמים את הדברים לשפת המעשים, כולל המעשים הברבריים שנתקלנו בהם ביום חמישי.

אופיר פינס-פז: לגבי מעצרים מינהליים; אני מחזיק בדעה הרבה זמן שנכון למערכות הביטחון לעשות שימוש במעצרים מינהליים גם כלפי יהודים קיצוניים אם יש מספיק מידע מודיעיני מוצק שמראה שיש פה התנהלות מסוכנת ברמה של פצצה מתקתקת, ואין מספיק ראיות כדי להעמיד לדין פלילי.

אופיר פינס-פז: זה כפוף לביקורת שיפוטית, צריך להיות על דעת היועץ המשפטי לממשלה.

אופיר פינס-פז: אך אי אפשר להוציא מכשיר זה מהכלים שעומדים לרשות המערכת הביטחונית באופן גורף.

אופיר פינס-פז: זה לא נכון, זה דבר שהיה צריך להיעשות מזמן.

אופיר פינס-פז: אגב, הוא עלה בממשלה בכמה פורומים ולא רק היום, גם בקבינטים ובמקומות אחרים.

אופיר פינס-פז: עניין זה נשקל, איני יודע מה תהיה התוצאה.

אופיר פינס-פז: הוא לא מצריך שינוי חקיקה, הוא קיים, הוא מצריך שינוי מדיניות.

אופיר פינס-פז: לגבי נשקים בכלל, וזה יוצא מגדר הדיון הנוכחי; אני בדעה שיש יותר מדי כלי נשק בחברה הישראלית, במגזר היהודי ובמגזר הערבי.

אופיר פינס-פז: הקמתי ועדה לא מזמן שהגישה מזמן לשר לביטחון הפנים ואליי, אחת המסקנות היא להפחית את כמויות הנשקים שבחברה הישראלית פלוס הרבה מאוד מסקנות אחרות בכל מה שקשור לרישוי לנשק ולחברות ביטחון ולכל מיני דברים מסוג זה.

אופיר פינס-פז: אני מתכוון יחד עם השר לביטחון הפנים, אישרנו את המסקנות עקרונית, יש לאמץ ברמה היישומית.

אופיר פינס-פז: יש כאן בעיה, גם בשלילת נשק מאזרח שקיבל רישוי לנשק, זה דבר לא פשוט שמצריך הרבה נהלים והתנהלות.

אופיר פינס-פז: זה דבר שיש לקדמו בחברה הישראלית עם ובלי קשר לאירועי שפרעם.

אופיר פינס-פז: אני משתתף באבלן של המשפחות, משפחות אצילות שאיבדו את יקיריהן.

אופיר פינס-פז: אני מאחל החלמה מהירה ושלמה ל-13 פצועים באירוע נורא זה.

אופיר פינס-פז: ראש הממשלה הנחה היום מפורשות את כל הגורמים שעוסקים באכיפת החוק במדינת ישראל לעשות את כל שבידן כדי למנוע הישנות מקרה מסוג זה בעתיד.

אופיר פינס-פז: זו המשימה המרכזית, וכולי תקווה שנעמוד בה בהצלחה.

עבד-אלמאלכ דהאמשה: אדוני השר, מה תעשה היום ומחר?

עבד-אלמאלכ דהאמשה: איך תמנעו הישנות מקרים כאלה?

עבד-אלמאלכ דהאמשה: אמרת שיש התרעות.

עבד-אלמאלכ דהאמשה: היו מעצרים.

עבד-אלמאלכ דהאמשה: נתפסו שתי כנופיות של יהודים שרצו לפגוע במסגד.

עבד-אלמאלכ דהאמשה: קבעו את המקום, לאן לשלח את הטילים.

עבד-אלמאלכ דהאמשה: מה נעשה?

עבד-אלמאלכ דהאמשה: כולנו פונים לנטרל ולמנוע עליית יהודים למסגדים שם ולמנוע את הימצאותם בעיר העתיקה, אם זה נחוץ.

עבד-אלמאלכ דהאמשה: לעשות את זה שטח נקי.

עבד-אלמאלכ דהאמשה: לא שמענו דבר בעניין זה.

עבד-אלמאלכ דהאמשה: הפצצות המתקתקות; דיברו על 2,000 כאלה, שעוד מסתובבים חופשי.

עבד-אלמאלכ דהאמשה: למה אתם לא עושים אתם כלום?

עבד-אלמאלכ דהאמשה: אתה מבשר לנו שתהיה חקירה, אך לפניה יש למנוע את הרצח הבא, לנקוט בצעדים.

עבד-אלמאלכ דהאמשה: שאלתי העיקרית; למה רק הצהרות?

עבד-אלמאלכ דהאמשה: למה זה לא מקבל תוקף של החלטת ממשלה?

עבד-אלמאלכ דהאמשה: למה שהממשלה לא תקבל החלטה ברורה, שהיא רואה בפשע הזה קו אדום, שהיא מחליטה לראות בציבור הערבי לא כפי שהיה כל הזמן?

עבד-אלמאלכ דהאמשה: אתם מדברים עלינו כעל לא יהודים.

עבד-אלמאלכ דהאמשה: לפחות עד שתהיה ועדת חקירה ויהיו דברים ברורים.

ואסל טאהא: כולם אמרו שהנושא חשוב.

ואסל טאהא: אני לא רואה חברי כנסת יהודים, רק סלומינסקי.

ואסל טאהא: איפה חברי הכנסת היהודים?

ואסל טאהא: הנושא לא חשוב להם?

ואסל טאהא: אני מקווה לשמוע ממך, סלומינסקי, איפה חבריך?

ואסל טאהא: איפה חברי הליכוד?

גאלב מג'אדלה: יש מספר חברי כנסת מוועדת הפנים ואיכות הסביבה שבחו"ל כעת.

גאלב מג'אדלה: זימנו מיום שישי בלילה את הוועדה.

ואסל טאהא: יש לי שאלה; קיבלתי שאלות מסטודנטים, מעובדים, ושם מסתובבים חיילים עם מדים עם נשק.

ואסל טאהא: אנו לא יודעים – זה מתנחל או לא?

ואסל טאהא: זה רוצח או לא?

ואסל טאהא: אם רוצים לנטרל את הנשק מהחייל, הם מואשמים שתקפו חייל.

ואסל טאהא: כיצד ניתן להגן על הסטודנטים בקמפוסים, על עובדים בעבודתם, על כפרים ערבים ששם הרבה חיילים מסתובבים עם נשק?

ואסל טאהא: איך נדע מי מסכן, מי חייל, מי רוצח?

ואסל טאהא: העניין מאוד קשה.

ואסל טאהא: יש חששות ואיומים, והאווירה שיצרה את האלימות ואנשים כמו גולדשטיין ונתן זאדה, היא לא תיעצר אם הממשלה לא תנקוט צעדים דרסטיים לעקור את הטרוריסטים האלה מהשורש.

ואסל טאהא: פורסם שהשב"כ ידע.

ואסל טאהא: אם יש מידע בחטיבה היהודית בשב"כ, למה חוסמים אותו מכם, כפי שחסמו את המידע שהוביל לרצח ראש ממשלה?

ואסל טאהא: לא יחסמו מידע שרוצח מתכוון להרוג ערבים?

ואסל טאהא: ודאי יחסמו את המידע הזה.

ואסל טאהא: לכן יש לחקור את החטיבה הזו, ולשקול איך היא פועלת ומעבירה מידע לגורמים השונים.

ואסל טאהא: הם לא מנעו רצח של ראש ממשלה, הם ימנעו פוגרום בכפר ערבי?

ואסל טאהא: ספק.

ואסל טאהא: לכן, אדוני השר, יש צורך לשינוי מדיניות.

ואסל טאהא: אי אפשר למרוח ולומר שמגנים.

ואסל טאהא: הגינוי הטוב ביותר ששמענו היה של ראש הממשלה, הוא היה ברור.

ואסל טאהא: אך זה לא מספיק.

ואסל טאהא: יש לשנות מדיניות, להגן על האזרחים, אך איך אפשר להגן עליהם, כששרי הממשלה ובכירים במדינה כל הזמן תוקפים, מפלים, מאשימים את הערבים, מסיתים את הערבים, מלבים את השנאה נגד האוכלוסייה הערבית?

ואסל טאהא: ודאי שכך ייצאו אנשים כמו הרוצח וקבוצות כמוהו.

ואסל טאהא: לכן יש לשנות את המדיניות הזו.

ואסל טאהא: אי אפשר שבכירים יסיתו נגד ערבים, יאיימו ויגידו שאנו סרטן בגוף המדינה.

ואסל טאהא: אלה התוצאות.

ואסל טאהא: לכן יש לשנות המדיניות הזו, בכל התחומים.

גל דאי: הסטודנטיות שנרצחו בפיגוע שייכות לארגון הסטודנטים, חשוב לנו להעביר את המסר ולהיות חלק מהמחשבה, איך אנו לוקחים את הדבר הזה הלאה.

גל דאי: כל הקמפוסים, במיוחד המכללות שנמצאות באזור, משלבים סטודנטים יהודים וערבים.

גל דאי: עד היום אין יותר מדי התרחשויות, למיטב ידיעתנו.

גל דאי: אנו חוששים לעתיד בקמפוסים, מה יתפתח בעקבות האירועים האחרונים.

גל דאי: פה אנו רוצים את עזרת הממשלה, איך בפתיחת שנת הלימודים אנו לא נכנסים למצב שלא נוכל לחזור בו אחורה, מה שקורה באוניברסיטת חיפה בשנים האחרונות, שיכול רק ללכת ולהתעצם ברמה שלא נצליח לשלוט בהם, חשוב גם לנסות למנוע את ההשלכות של אותו מקרה.

גל דאי: אנו חוששים לעתידנו.

טלב אלסאנע: לשרים; אנו מודאגים לאחר הסקירה הרבה יותר מאשר לפניה, והשאלות הנשאלות הן כמה חיילים כהניסטים כגון זה נמצאים בצה"ל המחזיקים נשק צה"לי, וכמה פשעים הם ביצעו נגד פלסטינים חפים מפשע עד שביצעו את הפשע האיום והנורא הזה?

טלב אלסאנע: שנית, איך אתה יכול לשכנע אותנו שגורמי הביטחון עושים מלאכתם נאמנה, כאשר הוא הסתובב חודשים, האם אין כאן מזימה או סלחנות יתר או מישהו בשב"כ, כנראה היה מעונין בתוצאה לניגוח פוליטי ולהשגת מטרות פוליטיות, מאחר שזה מכוון נגד הציבור הערבי.

טלב אלסאנע: שלישית, מדוע אנו רגילים אחרי כל אירוע, אפילו קטן, המשטרה מקיימת מסיבת עיתונאים, יוצאים בפסטיבל כשהיו מעצרי חשודים במגזר הערבי, אנו לא ראינו מסיבת עיתונאים, ופירוט, מה קרה.

טלב אלסאנע: ההתנהגות אחרת, השתיקה שאפפה את האירוע.

טלב אלסאנע: איפה אחריות השב"כ בעניין?

טלב אלסאנע: מדוע לא מאשימים את ראש השב"כ ודורשים את הדחתו לאור המחדל האיום והנורא, כאשר חייל יורה באזרחים, כאשר הוא אמור להגן עליהם?

טלב אלסאנע: נחשף בפיגוע הנפשע שיש טרוריסטים יהודים שרוצחים ערבים רק כי הם ערבים.

טלב אלסאנע: זה מסוכן.

טלב אלסאנע: מה ממדי התופעה הזו?

טלב אלסאנע: אולי פה לא מדובר במקרים בודדים.

טלב אלסאנע: יש אידיאולוגיה רצחנית, יש ביצה שמגדלת את היתושים האלה.

טלב אלסאנע: לייבש את הביצה שנקראת כיבוש והתנחלויות.

טלב אלסאנע: רבותיי השרים, אין לנו אמון בחקירה שמבצעים גורמי הביטחון, שהם אמורים לספק ביטחון ונכשלו בזה.

טלב אלסאנע: לכן שהמשטרה תחקור את עצמה, שהשב"כ יחקור את עצמו - זה כיסוי תחת, טיוח ראיות.

טלב אלסאנע: אין לנו אמון במסקנות החקירה הזו.

טלב אלסאנע: אנו דורשים לפחות בדיקה עצמאית ובלתי תלויה בראשותו של שופט שיבדוק את המחדל של הרשויות של הביטחון, הם אמורים לספק את הביטחון לאזרחי המדינה והם נכשלו.

טלב אלסאנע: אני מתריע, המקרה הזה עבר בשקט לאור ההתנהגות האחראית של הציבור הערבי ומנהיגיו, במיוחד בשפרעם.

טלב אלסאנע: אם חלילה יהיה עוד פיגוע בישוב ערבי, הדברים לא יהיו תחת שליטה בצורה זו.

טלב אלסאנע: זה יגרום להתפתחות שלילית מסוכנת מאוד שאנו מזהירים מפניה.

עסאם מח'ול: הממשלה והשב"כ נכשלו בהבנת הנקרא, במיוחד כשהנקרא היה כתוב באותיות גדולות על הקיר.

עסאם מח'ול: כאן המחדל.

עסאם מח'ול: אי אפשר לרחוץ בניקיון כפיים על ידי הודעה חשובה ועמדה חשובה ששמענו מראש הממשלה ושרים, אך זה לא מספיק ולא מסיר את האחריות מכם.

עסאם מח'ול: אתם אחראים לכך שלא היה טיפול אמיתי, למרות שהיו כל ההתרעות שבעולם במשך שלוש שנים של הסתה פרועה, כולל מתוך הממשלה ושרים מתוך הממשלה, כולל חברי כנסת, מסע של דה-לגיטימציה אומלל, קטלני נגד הציבור הערבי, נגד זכות האזרח הערבי ומנהיגיו.

עסאם מח'ול: מי שלא רואה את הקשר, לא מבין כלום.

עסאם מח'ול: הממשלה, כפי ששמענו כרגע מהשר לביטחון פנים, מסרבת עדיין לקרוא את מה שכתוב על הקיר, כלומר שיש התארגנות פשיסטית טרוריסטית בתוך ההתנחלויות, לא טרור של יחיד.

עסאם מח'ול: לפני שנה וחצי הייתי קורבן עם עוד אזרחים בחיפה של ניסיון התנקשות, ופוצצו לי את הרכב כשנסענו בו.

עסאם מח'ול: מה שקרה, הניסיון לדחוק את זה לפינה של טרור יחיד או משפחתי הוא ניסיון לא לקרוא את מה שקורה בחברה הישראלית.

עסאם מח'ול: שלשום כשראש הממשלה הרים טלפון והבהיר את עמדתו, הסברתי לו על ארבעה שמות קונקרטיים של פצצות מתקתקות שאני יודע עליהם בתוך קרית ארבע.

עסאם מח'ול: אני אעביר אותם גם לשר לביטחון הפנים, ואני מקווה שלא יבוא יום ונשב כאן ונדבר על טבח שביצע אחד מהם, אנשים שמסתובבים עם נשק, שיש להם תוכניות מגרה לפגוע באזרחים ערבים.

עסאם מח'ול: אני רוצה לדעת אם מישהו לוקח את האחריות ומרים את הכפפה הזו.

עסאם מח'ול: הבעיה האמיתית, שלא מחברים את הדברים.

עסאם מח'ול: יש מקרה אחד.

עסאם מח'ול: ביום האחרון של הכנסת שאלתי שאילתא על פינוי של ערבים.

עסאם מח'ול: אתם לא לוקחים ברצינות את מה שאנו אומרים לכם, את ההרגשה האמיתית שאנו מאוימים כציבור.

עסאם מח'ול: אתם עדיין מנסים לדחוק את זה, לנו זה לא יקרה, אצלנו לא יצמח טרור.

עסאם מח'ול: יש טרור, והשאלה אם אתם מוכנים לחסל את התשתית של הטרור הזה, או אתם לא מוכנים לכך, האם אתם מוכנים לאסוף את הנשק או לא ורק לדרוש את זה מאחרים.

עסאם מח'ול: זה המבחן שלכם ושל ההודעות שלכם.

ניסן סלומינסקי: ראשית, אני מגנה בכל דרך הכי חריפה את המעשה.

ניסן סלומינסקי: האדם הזה הזוי לחלוטין, לא מייצג אף אחד מאתנו, הוא רוצח שגורם נזק למהלך, אך זה לא העניין.

ניסן סלומינסקי: שאף אחד לא יעלה על דעתו שבשאלות שלי בהמשך יש מין רצון לגונן.

ניסן סלומינסקי: לא.

ניסן סלומינסקי: אני משתתף באבל המשפחות ושולח רפואה שלמה לפצועים.

ניסן סלומינסקי: אנשים חפים מפשע, נבראו בצלם אלוקים, אין הבדל אם זה יהודי או ערבי מבחינה זו, הפשע הוא אותו פשע, הרצח הוא אותו רצח, הפצוע הוא אותו פצוע.

ניסן סלומינסקי: לעניין עצמו; שמעתי אותך על הביצה שמגדלת יתושים.

ניסן סלומינסקי: אם אתה רוצה לומר שהאיש שעשה זאת מייצג ציבור ולכן אתה מתנפל על הציבור, אל תשכח שהיו הרבה יותר פיגועים שבהם השתתפו אזרחים ישראליים ממוצא ערבי.

טלב אלסאנע: אין אידיאולוגיה כזו.

טלב אלסאנע: אתם מתנחלים ומסיתים.

טלב אלסאנע: הוא האחרון שיטיף מוסר.

ניסן סלומינסקי: אל תנסה לבדוק איפה יש יותר הסתה.

ניסן סלומינסקי: חלקים מסוימים בציבור הערבי- -

טלב אלסאנע: אתה רוצה להצדיק?

ניסן סלומינסקי: הרי גיניתי.

ניסן סלומינסקי: שמעתי אותך בשקט, תהיה מנומס ותקשיב לי.

טלב אלסאנע: המעשה הוא בלתי-נסבל.

ניסן סלומינסקי: אם אתה תשליך על ציבור, ברגע שאתה עושה את זה, שלא תהיה לך תלונה על כך, שבפיגועים אחרים, ויש הרבה יותר פיגועים שבהם השתתפו אזרחים ישראליים ממוצא ערבי שגרים בישובים, שהציבור היהודי ישליך עליכם.

ניסן סלומינסקי: אל תעשה את זה.

טלב אלסאנע: אתה מסית נגד הציבור הערבי יום ולילה בלי סיבה.

טלב אלסאנע: אל תמצא צידוקים.

ניסן סלומינסקי: מאחר שנכפה עלינו לחיות יחד במדינה אחת, יש מקרה וכולנו יודעים שהוא מקרה של אדם בודד, ואולי יש עוד אחד או שניים או שלושה.

ניסן סלומינסקי: זה לא ציבורים שעומדים אחריו ולא אידיאולוגיות שעומדות אחריו.

ניסן סלומינסקי: אם אתם רוצים להשליך, ישליכו גם הפוך.

גאלב מג'אדלה: אין כוונה להכליל ולהשליך.

ניסן סלומינסקי: המקרה הזה ודאי לא מייצג ציבור או אידיאולוגיה של הציבור הכולל.

ניסן סלומינסקי: שנית, בנוסך למה שנאמר, אני חושב שבצד השני של המטבע נעשה מעשה חמור של הציבור הערבי, שאני משבח אותו על ההתנהגות של אחר כך, ושל ראש העיר, אך בשעת מעשה, ובפיגועים שנרצחו בדם קר יהודים חפים מפשע וילדים, וכמה הציבור מתחמם, אני יודע כמה אתה צריך להתגבר ולא לעשות לינץ' ולא לשפוך דלק על שוטרים.

טלב אלסאנע: זה שקר.

טלב אלסאנע: אתה רוצה להפוך את הקורבן, את הציבור הערבי, לנאשם.

טלב אלסאנע: אתה רוצה להגן על הרוצח.

טלב אלסאנע: אתה מנסה להצדיק את הפשע, וזה עוד יותר חמור.

ניסן סלומינסקי: כששקולניק ושכמותו פגעו במחבל כפות, הוא יושב 15 שנה.

טלב אלסאנע: זה דבר איום ונורא, מה שהוא אומר.

ניסן סלומינסקי: אני חושב שהמשטרה, בנוסף לכל הדברים שהיא צריכה לחקור, ואני מצטרף לכל הדברים, היא צריכה גם לחקור, האם אכן רצחו אותו כשהוא כפות, או כאשר הוא לא יכול היה לפגע, זה רצח.

ניסן סלומינסקי: שנית, אם אכן זה נכון, מה ששמעתי ממפקד מחוז הצפוני שאומר שפצעו שוטרים, פגעו בהם, שפכו עליהם דלק והם היו יכולים להישרף, גם את זה המשטרה חייבת לבדוק, ואם יימצאו אנשים, להענישם כמו שמענישים כל אזרח.

ניסן סלומינסקי: אין על זה חסינות, אסור לעשות דברים אלה.

גדעון עזרא: כוחות הביטחון של מדינת ישראל יילחמו נגד כל גורם טרור באותה מידה, עם אותה אדיקות.

גדעון עזרא: כאשר יש פיגוע התאבדות או פיגוע נגד אזרחים מסוג אחר, יהודים או ערבים, נעשה הכל כדי לדאוג לאזרחי מדינת ישראל.

גדעון עזרא: כשאתה לוקח את ההיסטוריה של פיגועי הימין הקיצוני, זה התמקד בהר הבית, בעמי פופר שהיה נגד פועלים מיהודה ושומרון, יגאל עמיר שהיה כנגד ראש הממשלה.

גדעון עזרא: ערביי ישראל עד היום לא היווה, לדעתנו, מטרה כפי שהיה ביום חמישי.

גדעון עזרא: ביום חמישי נפל דבר, יש לקחתו בחשבון, אך אין קו נמשך.

גדעון עזרא: זה דבר חדש, ואני מקווה שיישאר חד-פעמי.

גדעון עזרא: חובת כוחות הביטחון, והתחילו ביום שישי בבדיקות, האם יש אדם נוסף עם פרופיל דומה לרוצח, שצריך להיות אחרי סוגר ובריח, כל דבר ודבר שאפשר לעשות כדי למנוע פיגוע נדרש מאתנו.

גדעון עזרא: אני רוצה להזהיר את כולנו מפני התלהמות בירושלים.

גדעון עזרא: אני קורא לכל הגורמים, אנו יכולים לפי התוכניות שאני שומע, עדיין לא אושרו, גם העלייה להר הבית, גם אלפי יהודים לכותל, יש בנושא זה לנהוג בחוכמה רבה.

גדעון עזרא: לדעתי, ביכולת מנהיגי הציבור להרגיע אירוע כזה ולהסלים אירוע כזה.

גדעון עזרא: אני קורא לך, יושב ראש הוועדה, לגעת גם בנושא זה.

גדעון עזרא: שמעתי פה על מתנחלים שמגיעים עם נשק לאוניברסיטה.

גדעון עזרא: החייל שבא, אתה לא יודע למה הוא בא.

גדעון עזרא: עוד אנו מדברים, ירו בתושב יהודי ביהודה ושומרון, ליד מושב עטרת.

גדעון עזרא: מה לעשות, תושבי ישראל צריכים ללכת עם נשק, נשקפת להם סכנה, יש גם ערבים שנשקפת להם סכנה, נהגי מוניות, עסאם מח'ול, כשנשקפה לך סכנה, הכנסת דאגה לאבטח אותך.

גדעון עזרא: לא חשבנו עד יום חמישי האחרון שמעשה כזה יקרה בשפרעם.

גדעון עזרא: אנו צריכים לגנות את כל מי שרוצה לפעול בצורה בלתי חוקית.

גדעון עזרא: הר הבית; אנו עושים הכל כדי להגן על המקומות הקדושים לכולם.

עבד-אלמאלכ דהאמשה: למה לא תרחיק את הפרחחים האלה מהמסגדים?

עבד-אלמאלכ דהאמשה: למה לתת להם להיכנס?

גדעון עזרא: אנו עושים הכל כדי שיהיה ביטחון לשלוש הדתות להתפלל ולחופש הפולחן.

גדעון עזרא: אני מבקש את עזרתך בעניין זה.

גדעון עזרא: 2,000 פצצות מתקתקות - על מה אנו מדברים?

גדעון עזרא: כל חקירה, כל ידיעה, קשה מאוד לאסוף מידע בנושאים הללו.

גדעון עזרא: השב"כ, בנושאים היהודיים, עושה את המקסימום שהוא יכול.

גדעון עזרא: טרור הוא טרור הוא טרור באשר הוא, חובתנו לבצע את החקירה.

גדעון עזרא: כל אירוע ייחקר עד תום.

גדעון עזרא: כל האירוע שהיה עם הרוצח הזה, בודקים את מה שידוע עליו, ובאיזו מידה פעלו או לא פעלו כראוי.

גדעון עזרא: פה אלה דברים שהיו בתקופה האחרונה, כל גורם ישים את הדברים על השולחן.

גדעון עזרא: כל גורם יבדוק את עצמו.

גדעון עזרא: אחרי שנראה את המסקנות, על מה דובר – האם הסנכרון בין הגופים הוא טוב או לא.

גדעון עזרא: לא מספיק שהצבא היה טוב ושירות הביטחון היה טוב והמשטרה היתה טובה.

גדעון עזרא: הבעיה היא לראות אם הקשר בין הארגונים מסודר.

עסאם מח'ול: אתה מוציא מכלל אפשרות שהיתה ידיעה, ומישהו הזניח?

גדעון עזרא: זה חלק מהבדיקה.

גדעון עזרא: מספר נהג האוטובוס, בימים האחרונים אני מסיע חייל לשפרעם.

גדעון עזרא: אם הגבר הזה היה מתקשר לתחנת המשטרה ואומר: יש תופעה מוזרה של חייל שבימים האחרונים נוסע לשפרעם, תשאל את עצמך אם היה מטופל או לא.

גאלב מג'אדלה: הנרצח הגיש לו מים וטיפל בו.

טלב אלסאנע: יש תלונות של האמא ושל המשפחה.

עסאם מח'ול: יש לכם עוד תפקידים.

ריאן כאמל: פעם פדרמן איים עליי בנשק.

ריאן כאמל: הגשתי תלונה במשטרת ירושלים, כמעט נעצרתי.

גדעון עזרא: אני לא בטוח באיזו מידה המשטרה היתה מטפלת בידיעה הזו בסדר עדיפויות, אך אז לפחות מישהו היה מפנה את תשומת לבנו.

גדעון עזרא: עלינו נפל הסיפור בשפרעם כרעם ביום בהיר.

גדעון עזרא: אנו צריכים לטפל בחקירה של הפיגוע שהיה בנתניה ובשפרעם ובעטרת, וידינו מלאות עבודה.

גדעון עזרא: אני מבקש מעם ישראל כולו שהחיים במדינת ישראל יהיו נסבלים, וכל אחד יוכל למחות מחד ולהמשיך את החיים מאידך.

עבד-אלמאלכ דהאמשה: כשאתה אומר: לא חשבנו שזה יקרה, זה העניין.

עבד-אלמאלכ דהאמשה: היית חייב לחשוב.

עסאם מח'ול: השר הסגיר את הבעיה האמיתית של הממשלה; הממשלה הזו שבויה בקונספציה מוטעית, היא לא רוצה לראות את גודל האיום הקיים על הדמוקרטיה בישראל, זו מערכה לא של ערבים מול יהודים, אלא של ערבים ויהודים חפצי דמוקרטיה כדי להגן עליה.

גאלב מג'אדלה: בעקבות כל הדברים שנאמרו פה, אני מצטער שנאלצתי להשתמש בסמכותי בזמן מסוים, אני חושב שהיינו צריכים להיות יותר מאופקים כדי לתרום לעניין.

גאלב מג'אדלה: הוועדה מבקשת שהממשלה תקים ועדת חקירה למחדל וועדת חקירה בלתי תלויה כדי שהדבר ייחקר עד תום כדי שהציבור ואנו נדע את האמת.

גאלב מג'אדלה: לא נקדים את המאוחר, אם השרים אומרים שראש הממשלה מבקש להמתין שבוע ימים כדי לראות תוצאות הבדיקה שיעשו מערכות הביטחון השונים, ואחר כך יחליט, אנו מכבדים את רצונכם, אך היינו רוצים לראות ועדת חקירה בלתי תלויה בראשות שופט בדימוס כדי שנדע מה קרה, כדי שנמנע הישנות מקרה וכדי שנסיק את המסקנות הנכונות.

גאלב מג'אדלה: המעצרים המינהליים חייבים להתבצע.

גאלב מג'אדלה: לא ייתכן שפצצות מתקתקות שמסכנות את חיי האזרחים הערבים במדינה יסתובבו.

גאלב מג'אדלה: יש רשימה, אתה יודע את זה, לא מאות אנשים, יש מסוכנים, ימין פנאטי גזעני שחייבים לעצור במעצר מינהלי כדי למנוע הישנות המקרה וכדי לשדר מסר לציבור הערבי שהממשלה עושה מעשה, ושדמם של הנרצחים לא הפקר.

גאלב מג'אדלה: אנו רוצים למנוע את הרצח הפוליטי הבא.

גאלב מג'אדלה: ראש הממשלה בסכנה.

גאלב מג'אדלה: אחרי שנכשל הרוצח להעביר את הסחת הדעת מההתנתקות למרד של הציבור הערבי, עכשיו הם יחזרו ליעדים המקוריים שלהם – מסגד אל-אקצה וראש הממשלה.

גאלב מג'אדלה: עליכם להיות יותר מערניים כדי למנוע את הרצח הפוליטי הבא ואת האירוע החמור ביותר הבא.

גאלב מג'אדלה: אדוני השר, אני בשם כל הוועדה רוצה להודות לך ולשר אופיר פינס שבאתם.

גאלב מג'אדלה: אנו מעריכים את מעשי ראש הממשלה, אנו רוצים שהממשלה תמשיך לטפל בעניין בצורה מסודרת.

גאלב מג'אדלה: תודה רבה, הישיבה נעולה.